โรดโชว์เน้นไทยประตูอาเซียน
ตลาดหลักทรัพย์เพิ่มธีมขายบจ.เตรียมบุกเซี่ยงไฮ้ไตรมาส3ปีนี้
16 ก.ค. 2555

ตลาดหลักทรัพย์เพิ่มธีมขายบจ.เตรียมบุกเซี่ยงไฮ้ไตรมาส3ปีนี้
ตลท.เพิ่มธีมโรดโชว์เน้นไทยเป็นประตูสู่อาเซียน พร้อมเพิ่มการจัดงานนำ บจ.ไทยบุกไปเคาะประตูบ้านนักลงทุนที่เซี่ยงไฮ้ ไตรมาส 3 นี้ 
นายภากร ปีตธวัชชัย รองผู้จัดการสายงานการตลาด ตลาดหลักทรัพย์แห่งประเทศไทย (ตลท.) เปิดเผยว่า การนำเสนอข้อมูล (โรดโชว์) ของนักลงทุนสถาบันและนักลงทุนต่างชาติในช่วงที่เหลือของปีนี้ ตลท.จะเพิ่มประเด็นการนำเสนอข้อมูลเรื่องการเป็นประเทศที่เป็นประตูสำคัญในการเข้าสู่กลุ่มประเทศอาเซียน จากเดิมเน้นนำเสนออยู่ 2 ประเด็นหลักคือ เศรษฐกิจไทยเติบโตดีจากการบริโภคภายในประเทศและการเป็นประเทศที่มีสายงานการผลิตสินค้าที่สำคัญของทั่วโลก
“เหตุที่ต้องเพิ่มเติมในเรื่องการเป็นประตูสู่อาเซียน เนื่องจากทุกวันนี้ภูมิภาคเอเชียมีการเติบโตและมีความแข็งแกร่งแม้เศรษฐกิจโลกขณะนี้มีการเติบโตที่ชะลอตัวลง และไทยถือเป็นประเทศหนึ่งที่มีจุดศูนย์กลางในการเชื่อมโยงกับประเทศเพื่อนบ้านได้” นายภากร กล่าว
นอกจากนี้ ภายในไตรมาส 3 นี้ ตลท.เตรียมพาบริษัทจดทะเบียน (บจ.) ไปโรดโชว์ด้วยการจัดงาน Thai Corporate Day ณ นครเซี่ยงไฮ้ สาธารณรัฐประชาชนจีน เพื่อแนะนำตัวให้เป็นที่รู้จักกับนักลงทุนสถาบันที่จีน หลัง ตลท.ได้เดินทางไปแนะนำตัวหรือเคาะประตูนักลงทุนมาแล้ว 2 ปี ซึ่งถือว่าเป็นการสร้างโอกาสทางธุรกิจให้กับ บจ.ไทยได้ และไตรมาส 4 เดือน ต.ค.จะไปโรดโชว์ที่ประเทศอังกฤษ
“ที่ผ่านมา ตลท.ได้ไปพบกองทุนในประเทศที่มองว่ามีศักยภาพอย่าง ญี่ปุ่น จีน มาเลเซีย และกลุ่มตะวันออกกลาง ซึ่งถือว่าเริ่มได้รับการต้อนรับเป็นอย่างดี โดยเฉพาะจากนักลงทุนมาเลเซียและตะวันออกกลางได้เริ่มเข้ามาพบปะเยี่ยมเยียน ตลท. มากขึ้น” นายภากร กล่าว
อย่างไรก็ตาม ไม่สามารถสรุปได้ว่านักลงทุนทั้งสองกลุ่มนำเงินเข้ามาลงทุนมากน้อยขนาดไหน เพราะต่างชาติต้องลงทุนผ่านตัวกลางอย่างคัสโตเดียนหรือผู้รับฝากและดูแลหุ้น
นายภากร กล่าวต่อว่า สำหรับผลตอบรับที่ ตลท.ไปโรดโชว์ตลอดครึ่งปีนี้ พบว่านักลงทุนให้การตอบรับเป็นอย่างดีกับกฎเกณฑ์ที่ทางการให้ผ่อนคลายลงบ้าง อาทิ เรื่องการเข้าจดทะเบียนของบริษัทที่ประกอบธุรกิจโดยการลงทุนในหุ้นของบริษัทอื่น (โฮลดิง คอมพานี) การที่จะมีการจดทะเบียนข้ามระหว่างสองตลาด หรือการเข้าจดทะเบียนของกองทุนรวมโครงสร้างพื้นฐานที่กำลังจะเกิดขึ้น เนื่องจากช่วยเพิ่มทางเลือกการลงทุนที่หลากหลายให้กับนักลงทุนมากขึ้น